তথ্যবিবরণী নম্বর: ৪৭৪৩

**যুদ্ধাপরাধীরা কোনোভাবেই রক্ষা পাবে না**

 **---ধর্ম প্রতিমন্ত্রী**

ঢাকা, ২৯ অগ্রহায়ণ (১৪ ডিসেম্বর) :

 ধর্ম প্রতিমন্ত্রী আলহাজ্ব এডভোকেট শেখ মোঃ আব্দুল্লাহ বলেছেন, ১৯৭১ সালের মহান বিজয় দিবসের প্রাক্কালে শহীদ বুদ্ধিজীবীদের হত্যাকারীদের বিচার বাংলার মাটিতে হবেই। রাজাকার-আলবদর, খুনি, যুদ্ধাপরাধীরা কোনো ভাবেই রক্ষা পাবে না। সবাইকেই বিচারের আওতায় আনা হচ্ছে।

 প্রতিমন্ত্রী আজ টুঙ্গিপাড়া উপজেলা পরিষদ মিলনায়তনে উপজেলা প্রশাসন আয়োজিত শহীদ বুদ্ধিজীবী দিবসের আলোচনা সভায় প্রধান অতিথি হিসেবে বক্তব্য রাখেন। সভাপতিত্ব করেন টুঙ্গিপাড়া উপজেলা আওয়ামী লীগের ভারপ্রাপ্ত সভাপতি ইলিয়াস হোসেন সরদার।

 প্রতিমন্ত্রী আরো বলেন, বাংলাদেশকে কলঙ্কমুক্ত করার পাশাপাশি উন্নত দেশে পরিণত করছেন বঙ্গবন্ধু কন্যা প্রধানমন্ত্রী শেখ হাসিনা। উন্নয়ন ও অগ্রগতির এ ধারা ভবিষ্যতেও অব্যাহত রাখতে হবে।

 এ সময় গোপালগঞ্জ জেলা আওয়ামী লীগ, টুঙ্গিপাড়া উপজেলা আওয়ামী লীগ, টুঙ্গিপাড়া উপজেলার ছাত্রলীগ, যুবলীগ, মহিলা আওয়ামী লীগ ও স্বেচ্ছাসেবক লীগসহ বিভিন্ন সহযোগী সংগঠনের নেতা-কর্মীরা অংশগ্রহণ করেন।

#

আনোয়ার/নাইচ/সঞ্জীব/আব্বাস/২০১৯/২১০০ ঘণ্টা

তথ্যবিবরণী নম্বর: ৪৭৪২

**রেলের সেবা বাড়াতে ‌স্টেশন মাস্টার ও স্টেশন স্টাফদের সা‌থে রেলপথমন্ত্রীর মতবি‌নিময়**

ঢাকা, ২৯ অগ্রহায়ণ (১৪ ডিসেম্বর) :

 রেলপথমন্ত্রী মোঃ নূরুল ইসলাম সুজন বলেছেন, রেল একটি স্বয়ংসম্পূর্ণ প্রতিষ্ঠান । তিনি বলেন,  বিভিন্ন দপ্তরের সমস্যাগুলো সমাধান করতে পারলে সরকার পূর্ণভাবে রেলের উন্নয়নে কাজ করতে পারবে।

 মন্ত্রী আজ রেল ভবনের সম্মেলন কক্ষে রেলওয়ে স্টেশন মাস্টার ও স্টেশন স্টাফদের সাথে এক মতবিনিময় সভায় এসব কথা বলেন।

 মন্ত্রী রেলপথকে ভারসাম্যপূর্ণ যোগাযোগ ব্যবস্থা বলে উল্লেখ করেছেন। তিনি বলেন, একটি ভারসাম্যপূর্ণ যোগাযোগ ব্যবস্থা গড়ে তোলার লক্ষ্যে সরকার আলাদা মন্ত্রণালয় গঠন করে দিয়েছে। উন্নত বিশ্বের কাতারে নিয়ে যেতে রেলে অনেক প্রকল্প হাতে নেয়া হয়েছে। এ সময় তিনি কিছু প্রকল্পের কথা উল্লেখ করে বলেন, পদ্মা রেল সংযোগ প্রকল্প, খুলনা-মোংলা রেল সংযোগ, বগুড়া সিরাজগঞ্জ রেললাইন নির্মাণ, যমুনা নদীর উপর সেতু নির্মাণ,  বিদ্যমান  সিঙ্গেল লাইনকে ডুয়েল গেজ ডাবল  লাইনে রূপান্তর,  ইলেকট্রিক ট্রাকশনে রূপান্তর,  হাই স্পিড ট্রেন ঢাকা-চট্টগ্রাম হয়ে কক্সবাজার পর্যন্ত নির্মাণ-সহ অনেক প্রকল্পের কাজ চলমান আছে।

 সভায় রেলপথ মন্ত্রণালয়ের সচিব মোঃ মোফাজ্জেল হোসেন, বাংলাদেশ রেলওয়ের মহাপরিচালক
মোঃ শামসুজ্জামান-সহ রেলওয়ের ঊর্ধ্বতন কর্মকর্তারা উপস্থিত ছিলেন।

#

শরিফুল/bvBP/mÄxe/AveŸvm/2019/২০০৫ NÈv

তথ্যবিবরণী নম্বর : ৪৭৪১

**১৬ ডিসেম্বর কুচকাওয়াজ অনুষ্ঠানে অতিথিবৃন্দকে জাতীয় পরিচয়পত্র আনার অনুরোধ**

ঢাকা, ২৯ অগ্রহায়ণ (১৪ ডিসেম্বর) :

 ১৬ ডিসেম্বর মহান বিজয় দিবস উপলক্ষে জাতীয় প্যারেড গ্রাউন্ডে আয়োজিত কুচকাওয়াজ অনুষ্ঠানে আমন্ত্রিত অতিথিবৃন্দকে জাতীয় পরিচয়পত্র সঙ্গে আনার জন্য অনুরোধ করা হয়েছে।

 মুক্তিযুদ্ধ বিষয়ক মন্ত্রণালয়ের জনসংযোগ কর্মকর্তা (সিনিয়র তথ্য অফিসার) সুফি আব্দুল্লাহিল মারুফ এ তথ্য জানান।

#

মারুফ/নাইচ/মোশারফ/আব্বাস/২০১৯/২০১০ ঘণ্টা

তথ্যবিবরণী নম্বর: ৪৭৪০

**শহীদ বুদ্ধিজীবীদের প্রতি গভীর শ্রদ্ধা নিবেদন ধর্ম প্রতিমন্ত্রীর**

ঢাকা, ২৯ অগ্রহায়ণ (১৪ ডিসেম্বর) :

 আজ শহীদ বুদ্ধিজীবী দিবসে বাংলাদেশ আওয়ামী লীগের পক্ষে  বাংলাদেশ আওয়ামী লীগের ধর্ম বিষয়ক সম্পাদক ও ধর্ম প্রতিমন্ত্রী আলহাজ্ব এডভোকেট শেখ মোঃ  আব্দুল্লাহ শহীদ বুদ্ধিজীবীদের প্রতি গভীর শ্রদ্ধা নিবেদন করেন।

 এ উপলক্ষে ধর্ম প্রতিমন্ত্রীর নেতৃত্বে বাংলাদেশ আওয়ামী লীগের গোপালগঞ্জ জেলা ও টুঙ্গিপাড়া উপজেলা নেতৃবৃন্দ  টুঙ্গিপাড়ায় জাতির পিতা বঙ্গবন্ধু শেখ মুজিবুর রহমানের সমাধিতে শ্রদ্ধা নিবেদন করে পুষ্পস্তবক অর্পণ করেন। এ সময় শহীদ বুদ্ধিজীবীদের আত্মার মাগফেরাত করে  ফাতেহা পাঠ, দোয়া-মোনাজাত করা হয়।

 এ সময় গোপালগঞ্জ জেলা আওয়ামী লীগ ও স্থানীয় নেতৃবৃন্দ উপস্থিত ছিলেন।

#

আনোয়ার/bvBP/mÄxe/AveŸvm/2019/2000 NÈv

তথ্যবিবরণী নম্বর: ৪৭৩৯

**বঙ্গন্ধুর ঐতিহাসিক স্বদেশ প্রত্যাবর্তনের স্মৃতি ধারণ করে জন্মশতবার্ষিকীর ক্ষণগণনা শুরু হবে**

 **---ড. কামাল আবদুল নাসের চৌধুরী**

ঢাকা, ২৯ অগ্রহায়ণ (১৪ ডিসেম্বর) :

 জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির প্রধান সমন্বয়ক ড. কামাল আবদুল নাসের চৌধুরী বলেছেন, আগামী ১০ জানুয়ারি ২০২০ তারিখে বঙ্গবন্ধুর জন্মশতবার্ষিকীর ক্ষণগণনা শুরু হবে এবং তাঁর স্বদেশ প্রত্যাবর্তনের ঐতিহাসিক স্মৃতি ধারণ করে সমৃদ্ধ বাংলাদেশ গড়ে তুলতে জাতি শক্তি সঞ্চয় করবে।

 ড. কামাল আবদুল নাসের চৌধুরী আজ সকালে ঢাকা উত্তর সিটি কর্পোরেশনের মেয়র মো: আতিকুল ইসলামের সাথে রাজধানীর মানিক মিয়া এভিনিউয়ে ক্ষণগণনার ঘড়ি ও ডিসপ্লে স্থাপনের স্থান পরিদর্শনের সময় সাংবাদিকদের প্রশ্নের জবাবে এ কথা বলেন। এ সময় তিনি বলেন, ক্ষণগণনার জন্য বড় আকারের ঘড়ি এবং ডিসপ্লে মানিক মিয়া এভিনিউয়ে স্থাপন করা হচ্ছে। মানিক মিয়া এভিনিউ পরিদর্শনের পর তাঁরা হাতিরঝিল ও উত্তরায় ক্ষণগণনার ঘড়ি ও ডিসপ্লে স্থাপনের স্থানও পরিদর্শন করেন।

 উল্লেখ্য, বঙ্গবন্ধুর জন্মশতবার্ষিকী উদ্‌যাপন উপলক্ষে প্রধানমন্ত্রী শেখ হাসিনা ১৭ মার্চ ২০২০ হতে ১৭ মার্চ ২০২১ পর্যন্ত সময়কে ‘মুজিববর্ষ’ ঘোষণা করেছেন। জন্মশতবার্ষিকীর মূল অনুষ্ঠান শুরু হবে আগামী ১৭ মার্চ ২০২০। সেই মাহেন্দ্রক্ষণকে সামনে রেখে আগামী ১০ জানুয়ারি প্রধানমন্ত্রী জাতীয় প্যারেড গ্রাউন্ডে (পুরাতন বিমানবন্দর) জন্মশতবার্ষিকীর ক্ষণগণনার উদ্বোধন করবেন। এর সাথে সাথেই রাজধানী-সহ সারা দেশে সকল বিভাগ, জেলা ও উপজেলায় স্থাপিত ঘড়িতে বঙ্গবন্ধুর জন্মশতবার্ষিকীর ক্ষণগণনা শুরু হবে। একইসাথে ডিসপ্লেতে বঙ্গবন্ধুর জীবন ও কর্মের ওপর ভিডিও প্রদর্শিত হবে।

 ক্ষণগণনার ঘড়ি ও ডিসপ্লে স্থাপনের স্থান পরিদর্শনকালে জাতীয় সংসদ সচিবালয়ের সিনিয়র সচিব ড. জাফর আহমেদ খান, স্থানীয় সরকার বিভাগের অতিরিক্ত সচিব মোঃ মাহবুব হোসেন এবং বিভিন্ন সংস্থার ঊর্ধ্বতন কর্মকর্তারা উপস্থিত ছিলেন।

#

bvmixb/bvBP/mÄxe/AveŸvm/2019/১৯২৪ NÈv

তথ্যববিরণী নম্বর: ৪৭৩৮

**হস্ত ও কারু পণ্য বাজারজাতকরণের জন্য পূর্বাচলে স্থায়ী ডিসপ্লে সেন্টার স্থাপন করা হবে**

 **---শিল্পমন্ত্রী**

ঢাকা, ২৯ অগ্রহায়ণ (১৪ ডিসেম্বর) :

 তৃণমূল পর্যায়ের হস্ত ও কারু শিল্পীদের উৎপাদিত পণ্য বাজারজাতকরণের জন্য রাজধানীর পূর্বাচলে একটি স্থায়ী ডিসপ্লে সেন্টার স্থাপন করা হবে বলে জানিয়েছেন শিল্পমন্ত্রী নূরুল মজিদ মাহমুদ হুমায়ূন। তিনি বলেন, এ লক্ষ্যে ইতিমধ্যে পূর্বাচলে একটি জায়গা বরাদ্দ নেয়া হয়েছে। এই জায়গায় ক্ষুদ্র উদ্যোক্তাদের পণ্য বিক্রয়, প্রদর্শন এবং বাজারজাতকরণের জন্য সব ধরনের সুবিধা গড়ে তোলা হবে। পাশাপাশি ক্ষুদ্র, মাঝারি ও ভারি শিল্পের উন্নয়নেও শিল্প মন্ত্রণালয় উদ্যোক্তাদের প্রয়োজনীয় সহায়তা দেবে।

 শিল্পমন্ত্রী আজ রাজধানীর গুলশানে বাংলাদেশ হেরিটেজ ক্রাফট ফাউন্ডেশন এবং গুলশান সোসাইটির যৌথ উদ্যোগে আয়োজিত দু’দিন ব্যাপী বিজয় উৎসবের সমাপনী অনুষ্ঠানে প্রধান অতিথির বক্তব্যে একথা বলেন।

 মন্ত্রী আরো বলেন, সরকার গুণগত শিল্পায়নের লক্ষ্য অর্জনে সারা দেশে ১০০টি অর্থনৈতিক অঞ্চল স্থাপনের পাশাপাশি বিসিক শিল্পনগরী স্থাপন করছে। এসব অর্থনৈতিক অঞ্চলে নারী উদ্যোক্তারা শিল্প স্থাপনে এগিয়ে আসতে পারেন। এক্ষেত্রে শিল্প মন্ত্রণালয়ের সম্ভব সব ধরনের নীতি সহায়তা অব্যাহত থাকবে। তিনি বিজয়ের চেতনা ধারণ করে আগামী প্রজন্মের জন্য সমৃদ্ধ বাংলাদেশ গড়ে তুলতে শিল্পী-সাহিত্যিক, ব্যবসায়ী শিল্প-সহ সকল পেশাজীবীকে এক হয়ে কাজ করার পরামর্শ দেন।

 পরে মন্ত্রী বিজয় উৎসব উপলক্ষে আয়োজিত প্রদর্শনীর বিভিন্ন স্টল পরিদর্শন করেন। এ সময় তিনি জাতির পিতার জন্মশতবার্ষিকীকে সামনে রেখে বাংলাদেশের ঐতিহাসিক ঘটনাবলির ওপর চিত্রকর্ম প্রদর্শনী ঘুরে দেখেন।

#

জলিল/নাইচ/সঞ্জীব/আব্বাস/২০১৯/১৮৫৩ ঘণ্টা

তথ্যবিবরণী নম্বর: ৪৭৩৭

**আওয়ামী লীগে কোনো দুর্নীতিবাজের স্থান নেই**

 **--নৌপরিবহন প্রতিমন্ত্রী**

বিরল (দিনাজপুর), ২৯ অগ্রহায়ণ (১৪ ডিসেম্বর) :

 নৌপরিবহন প্রতিমন্ত্রী খালিদ মাহ্‌মুদ চৌধুরী বলেছেন, আওয়ামী লীগে কোনো দুর্নীতিবাজের স্থান নেই। রাজনৈতিক দুর্বৃত্তায়নদেরও কোনো স্থান আওয়ামী লীগে নেই।

 প্রতিমন্ত্রী গতকাল বিরল উপজেলা পরিষদ মুক্ত মঞ্চে উপজেলা আওয়ামী লীগের ত্রিবার্ষিক কাউন্সিলে এসব কথা বলেন।

 বিরল উপজেলা আওয়ামী লীগের ভারপ্রাপ্ত সভাপতি এম আব্দুল লতিফের সভাপতিত্বে অনুষ্ঠানে অন্যান্যের মধ্যে বক্তব্য রাখেন জেলা আওয়ামী লীগের সভাপতি এডভোকেট মোস্তাফিজুর রহমান ফিজার এমপি, জেলা আওয়ামী লীগের সাধারণ সম্পাদক ও দিনাজপুর জেলা পরিষদের চেয়ারম্যান আজিজুল ইমাম চৌধুরী   এবং বিরল উপজেলা আওয়ামী লীগের সাধারণ সম্পাদক এ কে এম মোস্তাফিজুর রহমান বাবু।

 কাউন্সিলে বিরল উপজেলা আওয়ামী লীগের সভাপতি হিসেবে বিরল পৌরসভার মেয়র আলহাজ্ব সবুজার সিদ্দিক সাগর, সাধারণ সম্পাদক রমাকান্ত রায় ও শফিকুল আজাদ মনিকে সাংগঠনিক সম্পাদক পদে নির্বাচিত করা হয়।

#

জাহাঙ্গীর/নাইচ/সঞ্জীব/২০১৯/১৮৩৩ ঘণ্টা

তথ্যবিবরণী নম্বর: ৪৭৩৬

**খালেদা জিয়ার জামিন নিয়ে বিশৃংখলা সৃষ্টির চেষ্টা করলে কঠোর হস্তে দমন করা হবে**

 **-নৌপ্রতিমন্ত্রী**

বিরল (দিনাজপুর), ২৯ অগ্রহায়ণ (১৪ ডিসেম্বর) :

 নৌপরিবহন প্রতিমন্ত্রী ও বাংলাদেশ আওয়ামী লীগের সাংগঠনিক সম্পাদক খালিদ মাহমুদ চৌধুরী বলেছেন, স্বাধীনতার মহান স্থপতি জাতির পিতা বঙ্গবন্ধু শেখ মুজিবুর রহমানের জন্মশতবার্ষিকীর প্রাক্কালে জাতি এবার ভিন্ন উদ্যমে মহান বিজয় দিবস উদযাপন করতে যাচ্ছে। এ মুহুর্তে খালেদা জিয়ার জামিন নিয়ে বিএনপি দেশে বিশৃংখলা সৃষ্টির চেষ্টা করলে তাদের কঠোর হস্তে দমন করা হবে।

 প্রতিমন্ত্রী আজ দিনাজপুরের বিরলে ‘বিরল মুক্ত দিবস’ উপলক্ষে উপজেলা প্রশাসন আয়োজিত আলোচনা সভায় প্রধান অতিথির বক্তৃতায় এসব কথা বলেন।

 বিরল উপজেলা নির্বাহী কর্মকর্তা জিনাত রহমানের সভাপতিত্বে আলোচনা সভায় বক্তব্য রাখেন বিরল উপজেলা পরিষদের চেয়ারম্যান এ কে এম মোস্তাফিজুর রহমান বাবু।

 এরআগে প্রতিমন্ত্রী বিরল মুক্ত দিবস উপলক্ষে বঙ্গবন্ধুর প্রতিকৃতি ও শহীদ স্মৃতিস্তম্ভে শ্রদ্ধার্ঘ্য অর্পণ করেন।

#

জাহাঙ্গীর/জসীম/শামীম/২০১৯/১৪০১ ঘণ্টা